CELEX: 32022D0153
Language: lt
Date: 1643846400000
Title: Tarybos sprendimas (BUSP) 2022/153 2022 m. vasario 3 d. kuriuo iš dalies keičiamas Sprendimas 2011/486/BUSP dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane

2022 2 4   
               
               
                  LT
               
               
                  Europos Sąjungos oficialusis leidinys
               
               
                  L 25/17
               
            
         TARYBOS SPRENDIMAS (BUSP) 2022/153
         2022 m. vasario 3 d.
         kuriuo iš dalies keičiamas Sprendimas 2011/486/BUSP dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į 2011 m. rugpjūčio 1 d. Tarybos sprendimą 2011/486/BUSP dėl ribojamųjų priemonių tam tikriems asmenims, grupėms, įmonėms ir subjektams atsižvelgiant į padėtį Afganistane (1),
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2011 m. rugpjūčio 1 d. Taryba priėmė Sprendimą 2011/486/BUSP;
                  
               
                     (2)
                  
                  
                     2021 m. gruodžio 22 d. Jungtinių Tautų Saugumo Taryba priėmė Rezoliuciją 2615 (2021), kurioje išreiškiamas didelis susirūpinimas dėl humanitarinės padėties Afganistane, įskaitant maisto stygių, ir primenama, kad moterys, vaikai ir mažumos patiria neproporcingą poveikį;
                  
               
                     (3)
                  
                  
                     Jungtinių Tautų Saugumo Taryba savo rezoliucijoje 2615 (2021) nusprendė, kad teikiant humanitarinę pagalbą ir vykdant kitą veiklą, kuria padedama patenkinti pagrindinius žmonių poreikius Afganistane, nepažeidžiamas Jungtinių Tautų Saugumo Tarybos rezoliucijos (toliau – JT ST rezoliucija) 2255 (2015) 1 dalies a punktas, tačiau pagalbos teikėjai, kurie remiasi JT ST rezoliucija 2615 (2021), primygtinai raginami dėti pagrįstas pastangas, kad kiek įmanoma sumažintų bet kokią naudą, kurią dėl tiesioginio pagalbos teikimo ar jos nukreipimo gautų asmenys ar subjektai, kurie įtraukti į sankcijų sąrašą pagal JT ST rezoliuciją 1988 (2011);
                  
               
                     (4)
                  
                  
                     todėl Sprendimas 2011/486/BUSP turėtų būti atitinkamai iš dalies pakeistas;
                  
               
                     (5)
                  
                  
                     reikalingi tolesni Sąjungos veiksmai siekiant įgyvendinti tam tikras šiame sprendime numatytas priemones,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2011/486/BUSP 4 straipsnis papildomas šia dalimi:
            
               
                  „6.   1 ir 2 dalys netaikomos lėšų, kito finansinio turto ar ekonominių išteklių tvarkymui ir išmokėjimui ir prekių tiekimui bei paslaugų teikimui, kai tai būtina siekiant užtikrinti, kad būtų laiku teikiama humanitarinė pagalba ir vykdoma kita veikla, kuria padedama patenkinti pagrindinius žmonių poreikius Afganistane, arba tokia veikla remiama.“
               
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. vasario 3 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  OL L 199, 2011 8 2, p. 57.